

VLADA REPUBLIKE HRVATSKE

Zagreb, 10. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Prijedlog rješenja o raspuštanju Općinskog vijeća Općine Vir  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

***PRIJEDLOG***

Na temelju članka 84. stavka 1. točke 8. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.), Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**R J E Š E N J E**

**o raspuštanju Općinskog vijeća Općine Vir**

**I.**

Raspušta se Općinsko vijeće Općine Vir, a članovima Općinskog vijeća prestaje mandat.

**II.**

Vlada Republike Hrvatske imenovat će, posebnim rješenjem, povjerenika Vlade Republike Hrvatske u Općini Vir za obavljanje poslova iz nadležnosti Općinskog vijeća Općine Vir.

**III.**

Povjerenik Vlade Republike Hrvatske preuzima sve ovlasti Općinskog vijeća Općine Vir.

**IV.**

Sredstva za rad povjerenika Vlade Republike Hrvatske osiguravaju se u proračunu Općine Vir.

**V.**

Ovo Rješenje stupa na snagu danom objave u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**Obrazloženje**

Ministarstvo pravosuđa, uprave i digitalne transformacije podnijelo je Vladi Republike Hrvatske prijedlog za raspuštanje Općinskog vijeća Općine Vir temeljem odredbe članka 84. stavka 1. točke 8. Zakona o lokalnoj i područnoj (regionalnoj) samoupravi.

Odredbom članka 84. stavka 1. točke 8. Zakona o lokalnoj i područnoj (regionalnoj) samoupravi propisano je da će Vlada Republike Hrvatske na prijedlog tijela državne uprave nadležnog za lokalnu i područnu (regionalnu) samoupravu, raspustiti predstavničko tijelo ako u tekućoj godini ne donese proračun za sljedeću godinu niti odluku o privremenom financiranju te ako ne donese proračun do isteka roka privremenog financiranja, osim u slučaju iz članka 69.a stavka 1. ovog Zakona.

Odredbom članka 69.a stavka 1. Zakona propisano je da ako općinski načelnik, gradonačelnik, odnosno župan ne predloži proračun predstavničkom tijelu ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti općinskog načelnika, gradonačelnika, odnosno župana i njihovog zamjenika koji je izabran zajedno s njima.

Općinski načelnik predložio je Proračun Općine Vir za 2024. godinu, o kojem je Općinsko vijeće raspravljalo te ga usvojilo na 15. sjednici održanoj 20. prosinca 2023. godine.

Sukladno svojim ovlastima, koje proizlaze iz članka 78.a stavka 2. Zakona o lokalnoj i područnoj (regionalnoj) samoupravi, Ministarstvo pravosuđa i uprave je, slijedom traženja predsjednika Općinskog vijeća provelo nadzor zakonitosti rada Općinskog vijeća Općine Vir na 15. sjednici održanoj 20. prosinca 2023. godine.

Ministarstvo je, u bitnome, utvrdilo da je 15. sjednicu Općinskog vijeća Općine Vir općinski načelnik sazvao protivno odredbi članka 34.a stavku 2. Zakona.

Odredbom članka 34.a stavaka 1., 2. i 5. Zakona propisano je da je predsjednik predstavničkog tijela dužan sazvati sjednicu predstavničkog tijela na obrazloženi zahtjev najmanje jedne trećine članova predstavničkog tijela u roku od 15 dana od primitka zahtjeva. Ukoliko predsjednik predstavničkog tijela ne sazove sjednicu u roku iz stavka 1. ovoga članka, na obrazloženi zahtjev najmanje jedne trećine članova predstavničkog tijela, sjednicu će sazvati općinski načelnik, gradonačelnik ili župan u roku od 8 dana. Sjednica sazvana protivno odredbama ovoga članka smatra se nezakonitom, a doneseni akti ništavima.

Slijedom navedenog, Ministarstvo je donijelo Odluku KLASA: 024-03/23-01/197, URBROJ: 514-07-02-02/06-24-07 od 14. veljače 2024. godine kojom je, sukladno odredbi članka 34.a stavka 5. Zakona, 15. sjednica Općinskog vijeća Općine Vir proglašena nezakonitom, a sve odluke donesene na toj sjednici ništavima. Među odlukama donesenim na 15. sjednici OV Općine Vir je „Odluka o prihvaćanju Proračuna Općine Vir za 2024. godinu s pripadajućim programima, analizama, planovima, smjernicama i projekcijama za 2025. i 2026. godinu“.

Sukladno članku 78.a stavku 3. Zakona pred Visokim upravnim sudom Republike Hrvatske pokrenut je upravni spor radi poništenja naprijed navedene Odluke ovog Ministarstva. Dana 25. travnja 2024. godine Visoki upravni sud Republike Hrvatske donio je presudu Poslovni broj: UsII-71/2024 kojom je tužbeni zahtjev za poništavanje Odluke odbijen.

S obzirom da je „Odluka o prihvaćanju Proračuna Općine Vir za 2024. godinu s pripadajućim programima, analizama, planovima, smjernicama i projekcijama za 2025. i 2026. godinu“ oglašena ništavom jer je sjednica na kojoj je Odluka donesena proglašena nezakonitom stekli su se zakonom propisani uvjeti iz članka 84. stavka 1. točke 8. Zakona o lokalnoj i područnoj (regionalnoj) samoupravi za raspuštanje Općinskog vijeća Općine Vir.

Temeljem odredbe članka 8. Zakona o lokalnim izborima („Narodne novine“, br. 144/12., 121/16., 98/19., 42/20., 144/20. i 37/21.), mandat članova predstavničkih tijela jedinice lokalne, odnosno područne (regionalne) samouprave izabranih na redovnim izborima traje do stupanja na snagu odluke Vlade Republike Hrvatske o raspuštanju predstavničkih tijela, sukladno zakonu kojim se uređuje lokalna i područna (regionalna) samouprava.

Sukladno članku 85. stavku 1. Zakona, rješenje Vlade Republike Hrvatske o raspuštanju predstavničkog tijela stupa na snagu danom objave u „Narodnim novinama“.

Slijedom navedenoga riješeno je kao u izreci.

**Uputa o pravnom lijeku:**

Protiv ovoga Rješenja, temeljem članka 85. stavka 2. Zakona o lokalnoj i područnoj (regionalnoj) samoupravi, predsjednik raspuštenog Općinskog vijeća može podnijeti tužbu Visokom upravnom sudu Republike Hrvatske u roku od 8 dana od dana objave Rješenja.